Itä-Suomen hovioikeus alensi taposta tuomitun lahtelaismiehen 11 vuoden tuomion kolmeen vuoteen.

Taposta tuomitun 35-vuotiaan lahtelaismiehen 11 vuoden tuomio muuttui hovioikeudessa kolmeksi vuodeksi.

Päijät-Hämeen käräjäoikeus tuomitsi 35-vuotiaan lahtelaismiehen viime vuoden kesäkuussa 11 vuoden vankeusrangaistukseen teloitustyyliin tehdystä taposta, tapon yrityksestä ja muutamasta muusta rikoksesta.

- Käräjäoikeus katsoo, että mitään muuta järkevää selitystä tapahtumien kululle ei ole kuin että (mies) on tahallaan tappanut (uhrin) ampumalla tätä takaapäin päähän, Päijät-Hämeen käräjäoikeus totesi tuomiossaan.

Teon taustalla oli todistajien mukaan miehen pitkään jatkunut mustasukkaisuus naispuolista uhria kohtaan. Käräjäoikeuden tuomion mukaan mies ampui ennen uhrin surmaamista pienoiskiväärillä kaksi kertaa uhrin seurassa ollutta toista miestä kohti.

Mies valitti käräjäoikeuden tuomiosta Itä-Suomen hovioikeuteen, joka antoi asiassa ratkaisun torstaina.

Miehen mukaan hän ei ollut tahallaan tappanut uhria, vaan hänen aseensa oli lauennut vahingossa kamppailutilanteessa. Miehen mukaan hän ei ollut myöskään yrittänyt tappaa uhrin seurassa ollutta toista miestä, vaan kyse oli ollut " pelottelusta " .

Hovioikeus punnitsi asiaa ja päätyi lopulta siihen lopputulokseen, että pikaistuksissa tehty tappo tai vahingonlaukaus ovat vaihtoehtoisina tapahtumainkulkuina todennäköisempiä kuin syyttäjän esittämä teloitustyyppinen laukaus.

Hovioikeus katsoi, että asiassa esitetyn näytön perusteella on mahdollista, että mies on kamppailun yhteydessä pikaistuksissaan ampunut uhria päähän. Sen mukaan vahingonlaukauksen mahdollisuutta ei kuitenkaan voitu sulkea pois.

- Tämän vuoksi hovioikeus katsoo, ettei asiassa ole syyksilukevaan tuomioon riittävällä varmuudella osoitettu (miehen) tahallaan tappaneen (uhria), hovioikeus toteaa tuomiossaan.

Hovioikeus hylkäsi syytteet taposta ja tapon yrityksestä ja tuomitsi 35-vuotiaan miehen kolmeksi vuodeksi vankeuteen törkeästä kuolemantuottamuksesta ja vaaran aiheuttamisesta. Teot tapahtuivat Lahdessa maaliskuussa 2016.